Сабориште у Тршићу
Сабориште у Тршићу је централно место где се сваке године одржава завршна свечаност Вуковог сабора, формирано 1964. године подизањем позорнице и гледалишта.

Изглед 
Сабориште данас представља јединствен музеј народног неимарства на отвореном, на којем су поред гледалишта и позорнице, у облику амфитеатра, постављене грађевине које потичу из 19. или почетка 20. века.

Грађевине 
Tу се поред цркве брвнаре Св. Архангела Михаила, са звонаром, која је рађена по узору на старе цркве, налазе и кућа која је поклон града Ваљева, као и више вајата и магаза, које су изложбени или музејски простор, између којих су:
 Вајат (димензија 3,0x4,5m) саграђен је 1918. године у селу Трбосиље (Јадар) у домаћинству Јордана Гавриловића. Године 1987. је откупљен од власника и пренет у Тршић. У темељу овог вајата је изграђена чесма, вода је доведена са извора Вукановац. Ентеријер сада представља абаџијску радњу са почетка 20. века.
 Вајат (димензија 4,2x3,0m) саграђен 1914. године у селу Трбосиље, у домаћинству Животе Милојевића. У Тршић пренет 1987. године.
 Вајат (димензија 4x3,5m) саграђен је 1920. године у село Горње Недељице (Јадар) у домаћинству Миленка Кокановића. Карактеришу га плитки геометријски орнаменти на стубовима-дирецима у које су водоравно унизане талпе. Године 1987. године пренет је у Тршић на сабориште за 53. Вуков сабор.
 Магаза (димензија 7,2x4,5m) пренесена из села Суводање (Ваљевска Подгорина) 1987. године у Тршић у оквиру уређења Спомен комплекса и обележавања јубилеја Два века Вука. Магаза датира из 1924. године, а саградио је Божидар Ђурђевић. Дрвена конструкција са водоравно и усправно сложеним талпама остаје непромењена, док је ентеријер преуређен за галеријски простор 1991. године.

Воденице-поточаре 
На ободу саборишта и поред пута према Вуковој спомен-кући постоје две воденице поточаре:
 Воденица (димензија 3×4,5m) коју је изградио 1920. године Љубо Јовичић из Тршића. Од тадашњег власника воденицу је узела СО Лозница приликом преузимања и изградње саборишта 1964. године. Воденица је изгорела 1966. године, обновљена 1987. године и од тада непрекидно ради. Кровни покривач је од дрвеног црепа, рађеног по узору на раван бибер цреп.
 Воденица (димензија 6,10×4,05m) коју је саградио Марко Кондић из Тршића, 1951. године. Откупио ју је Културни-просветни центар из Лознице 1987. године. Исте године је обновљена, покривена шиндром, постављен нови бадањ и воденица је пуштена у рад.

Галерија

Види још 
 Вуков сабор
 Ваљевска кућа у Тршићу
 Црква брвнара Св. Архангела Михаила у Тршићу

Извори

Спољашње везе 

 Центар за културу Лозница/Вуков сабор

Грађевине у Лозници
Туристичке атракције у Србији